Od 2.9.2014 až do ukončenia prác (najneskôr štvrtok 4.9.2014 – závisí od počasia) bude prebiehať pokládka asfaltu v rekonštruovanej časti cesty v intraviláne obce Hiadeľ. Žiadame vodičov osobných motorových vozidiel najmä zo strednej a hornej časti obce, aby počas pokládky asfaltu využívali miestnu komunikáciu cez „Záhumnie“ a to už od Kultúrneho domu s výjazdom cez odbočku na „Rákytie“ a naopak. Taktiež počas pokládky asfaltu žiadame všetkých vodičov, aby nikto neparkoval pri a pred požiarnou zbrojnicou a pri parkovaní na „Záhumní“ boli ohľaduplní a parkovali tak, aby bol prejazd v tejto lokalite plynulý.

Vjazd nákladných vozidiel do stredu a hornej časti obce bude počas pokládky asfaltu obmedzený v zmysle dopravného značenia a cez obchádzku „Záhumním“ bude možný prejazd len v nevyhnutnom prípade tak, aby vodič/majiteľ nákladného auta nezablokoval cestnú premávku a vjazd vozidiel záchrannej služby, hasičov a polície v tejto lokalite !

Prejazd vlekov a jazdných súprav s prívesmi a návesmi, bude počas pokládky asfaltu úplne zakázaný !

Ihneď po pokládke asfaltu v tejto lokalite bude prebiehať pokládka asfaltu na „Záhumní“. Teda to isté bude platiť aj v tomto prípade.

Po asfaltovaní bude prebiehať ešte dvíhanie kanalizačných vpustí do úrovne vozovky a následné lokálne asfaltovanie popri kanalizačných vpustiach, ktoré ale nebude mať vplyv na plynulosť cestnej premávky ako počas asfaltovania.

Odchod a príchod pravidelných liniek SAD počnúc dňom 2.9.2014 bude začínať a končiť pri požiarnej zbrojnici Hiadeľ, kde sa bude autobus otáčať. Začiatok tejto zmeny je príchodom autobusu o 10:15 do obce, resp. odchodom o 10:25. Grafikon sa nemení. Autobusy o 4:40, 6:00 a 7:25 budú dňa 2.9.2014 ešte premávať aj z hornej a strednej zástavky SAD.

Ďakujeme za porozumenie a pochopenie a zároveň sa ospravedlňujeme za prípadné nepríjemnosti.

Starosta.